Zino zaayambalwanga okusinga basajja era zaabanga mpanvu nga zituukira ddala ku bigere. Zino zaayambalwanga abajaasi baleme okukosebwa ennyo obunnyogovu.
Ku mulembe guno ekkooti ez’ekika kino zikomezeddwaawo era nga bakoze ezambalwa abawala n’abakyala.
Zino zikolebwa mu matiiriyo ez’enjawulo omuli ppamba, ‘leather’, ‘poplin’ ne matiiriyo endala. Ekkooti zino ziri mu bipimo eby’enjawulo.
Waliwo ezitungibwa nga zikoma mu bisambi ate endala zituukira ddala ku maviivi.
Bw’oba oyambala omusono guno kirungi ogenderere ekifo ky’ogendamu ssaako embeera y’obudde.
Ekkooti empanvu okutuuka mu maviivi zisinga kunyuma mu budde bw’empewo.
Bw’onoogyambala ku musana ppereketya abakulaba bajja kukwewuunya. Ekirala kirungi n’ogenderera langi gy’ogula.
Okugeza bw’oba waakugyambala mu budde bw’empewo, langi enzirugavu y’esinga obulungi, bw’oba ogenda ku kabaga, osobola okwambala langi emmyuufu ate bw’oba ogenda ku mulimu naddala nga gwa ofiisi, osobola okwambala langi eteri ncamufu nnyo ate nga si nzikivu. Langi endala ezitera okunyuma mwe muli eya maluuni, eya zaabu n’enjeru.
Ekkooti zino zinyumirako engatto empanvu ezibikka ebigere ne kanvaasi naddala mu langi eyaka.
Osobola okuzambalira ku mpale empanvu ng’ekukutte bulungi, sikaati ennyimpi oba ekiteeteeyi ekikoma mu maviivi ate nga kikukwata omubiri.
Victoria Amuge omukugu mu by’emisono yagambye nti ekkooti zino zigula wakati wa 50,000/- ne 100,000/- okusinziira ku kifo w’oguze.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn